নিজস্ব প্রতিবেদন : চলন্ত অটোর মধ্যে ছেলের সামনেই মায়ের শ্লীলতাহানির ঘটনায় মহিলার দিকে নোংরা ভাষায় কাদা ছেটাতে কসুর করলেন না অটো ইউনিয়নের এক নেতা। সৌমিক হালদার নামে ওই নেতার সাফ দাবি, অটো চালাতে চালাতে কোনওভাবেই শ্লীলতাহানি সম্ভব নয়। একইসঙ্গে তাঁর স্পষ্ট হুঁশিয়ারি, অভিযুক্ত অটোচালক ছাড়া না পাওয়া পর্যন্ত গড়িয়া পর্যন্ত ওই নির্দিষ্ট রুটে অনির্দিষ্টকালের জন্য অটো বন্ধ থাকবে। আজ শ্লীলতাহানির ঘটনা নিয়ে সৌমিক হালদারকে প্রশ্ন করা হলে, তিনি দাবি করেন, "ওই মহিলা খুব নোংরা। ওনার এর আগে দুখানা বিয়ে আছে। বাবার বয়সী এক লোককে উনি বিয়ে করেছেন।" এখানেই শেষ নয়, আরও একধাপ এগিয়ে তাঁর দাবি, "ওই ছেলে ওই মহিলার বৈধ ছেলে নয়। আর তাই ৩৫-৩৬ বছরের হাট্টাগোট্টা ছেলে মাকে সামনে বসিয়ে নিজে পিছনে বসেছে।" শুনুন তাঁর সেই নক্কারজনক বক্তব্য- বুধবার রাতে ঊষা থেকে গড়িয়া যাওয়ার জন্য ছেলেকে নিয়ে অটোয় ওঠেন নির্যাতিতা মহিলা। চালকের পাশের আসনে বসেছিলেন তিনি। অভিযোগ, সেইসময়ই অটোচালক নানা ছুতোয় বারবার তাঁর গায়ে হাত দিচ্ছিল। সতর্ক করা সত্ত্বেও তাতে সে কান দেয়নি। এদিনও বুধবার রাতের ঘটনার কথা বলতে গিয়ে শিউরে উঠছেন ওই মহিলা। শুনে নিন কী বলছেন ওই মহিলা-